钦定古今图书集成/明伦汇编/氏族典/第133卷 > 《廖用贤尚友录》 > 荀寅
## 钦定古今图书集成/明伦汇编/氏族典/第133卷 > 《廖用贤尚友录》 > 荀寅

按《春秋臣传》：荀寅，晋卿。中行文子，荀吴之子也。昭公
二十九年，从赵鞅城汝滨，遂赋晋国一鼓铁，以铸刑
鼎，著范宣子所为《刑书》焉。仲尼曰：“晋其亡乎？失其度
矣。夫晋国将守唐叔之所受法度，以经纬其民，所谓
度也。”文公是以作执秩之官，为被庐之法，以为盟主。
今弃是度也，而为刑鼎，民在鼎矣，何以为国？且夫宣
“子之刑，夷之蒐也，晋国之乱，制也，若之何以为法？”蔡
史墨曰：“范氏、中行氏其亡乎！”定四年，刘文公合诸侯
于召陵，谋伐楚也。寅求货于蔡，晋于是乎失诸侯。十
三年，赵鞅起晋阳之慝。至哀四年，寅奔鲜虞，鲜虞纳寅于柏人。五年，晋围柏人，荀寅、士吉射奔齐。初，范氏
之臣王生恶张柳朔，言诸昭子使为柏人。昭子曰：“夫
非而仇乎？”对曰：“私仇不及公，好不废过，恶不去善，义
之经也。臣敢违之！”及范氏出，张柳朔谓其子：“尔从主，
勉之！我将止死，王生授我矣，吾不可以僭之。”遂死于
柏人。